《春日偕游响应山观瀑泉饮漱玉亭上分复磴拥危》
宋代·陈必复

溪山晴色妍，桃李春意賸。
野服乌角巾，郊游偶乘兴。
同行皆好乌，乐此境物胜。
古寺临清潭，鸣泉落危磴。
孤亭上云雨，木末渺难认。
林深行渐迷，谷虚语相应。
阴壑号悲风，悬萝碍飞镫。
扫花坐寒石，意与幽事称。
崖巅记曾游，藓湿墨痕凝。
登高浩怀古，岁月如堕甑。
百年几朝昏，今昔一长凭。
道人苦将迎，颇亦厌车乘。
他时营菟裘，隙地傥可赠。
举杯酌山灵，兹语为我证。

作者简介：陈必复，字无咎，号药房，长乐（今属福建）人。宁宗嘉定间居封禺山中，结屋为药房吟所。理宗淳祐十年（一二五○）进士（《江湖后集》卷二三）。十一年为林尚仁《端隐吟稿》作序。著作已佚，仅《南宋六十家小集》中存《山居存稿》一卷。事见《南宋六十家小集·端隐吟稿》序。　陈必复诗，据汲古阁影宋抄《南宋六十家小集》及影印文渊阁《四库全书·江湖后集》等书所录，编为一卷。